Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: 1. melléklet a 26/2011. (V. 27.) NEFMI rendelethez
Paragraph Index: 232

10. évfolyam Célok és feladatok A 10. évfolyam tartalmai alapvetően az európai középkor virágzásával és hanyatlásával, a magyar középkor történetével, a kora újkor eseményeivel és folyamataival, valamint a kora újkori magyarországi viszonyaival foglalkoznak. Ennek kapcsán kiemelten fontos, hogy a tanulók egyre magabiztosabban alkalmazzák az alapfokú oktatás és a 9. évfolyam során megismert, időben és térben való tájékozódáshoz kapcsolható képességeket és ismereteket. Folyamatosan és változatosan gyakorolják a különböző időtávlatok áttekintését, az események, személyek és a tárgyi kultúra korjellemző darabjainak (pl. épületek, szobrok, fegyverek, használati eszközök) időbeni elhelyezését. Legyenek képesek a keresztény időszámítás összehasonlítására az Európán kívüli civilizációknál alkalmazottakkal. Mind tudatosabban fedezzék föl a tanulók az időbeni párhuzamokat az európai középkor és a magyar történelem, valamint a kora újkor nemzetközi és a hazai eseményei között. Az ismeretszerzés tekintetében egyre meghatározóbb jelentőségű, hogy különböző feladatokhoz kapcsolódóan mind differenciáltabban használják a tankönyv főszövegét, illetve az egyes leckékben található forrásokat. Tekintsék természetesnek, hogy a múlt megismerése, föltárása mindig különböző típusú források feldolgozásából indul ki, s tanulják meg a különféle forrástípusok jellemzőit és ebből következtessenek forrásértékükre. Jussanak el annak felismerésére, hogy a kortárs milyen információk birtokában dönthetett, milyen folyamatok maradhattak, s maradtak is rejtve előtte (gazdasági folyamatok, éghajlati változások stb.). Legyenek képesek ellentétes nézetek árnyalt és több szempontú összehasonlítására és megvitatására az középkor és kora újkor kutatásával kapcsolatban. Alkalmazzák a tanulók a korábbi évben megismert összefüggést történelmi jelenségek természeti feltételeinek megállapítására vonatkozóan – történelmi és földrajzi térképek felhasználásával. Gyakorolják a történelmi helyek megkeresését eltérő típusú (nézet, méret, tematikus stb.) térképeken. Szerezzenek jártasságot a tanulók a középkor és a kora újkor jelentős személyiségei életútjainak szóbeli és írásbeli bemutatásában. A tartalmat tekintve ismerjék meg a középkori európai társadalmi, gazdasági fejlődés sajátosságait, pl. a világi és egyházi hatalom viszonyát, a magántulajdonra épülő társadalmi-gazdasági struktúrát, a kialakuló rendiség működését, a városi önkormányzatok és az egyetemek megszületését. Dolgozzák fel a hűbéri viszonyt felváltó polgári joghelyzet és kialakuló tőkés gazdálkodás feltételeit és következményeit. Gyakorolják a kulcsfontosságú események hátterének mind sokoldalúbb feltérképezését és az ezekről szóló források ellentmondásainak felismerését. A tanulók lássák a különböző gazdasági ágazatok (mezőgazdaság, ipar, kereskedelem, közlekedés) jellemzőit, az eltérő termelési formák fejlődését (a városok változó szerepét), politikai és kulturális hatásaikat. Tegyük átélhetővé a korszak meghatározó történelmi szereplőinek egy-egy fontos cselekedetét, döntését, illetve a korabeli emberek társadalmi helyzetéből adódó eltérő gondolkodását és életmódját. A tanulók a tanév során szerezzenek sokszínű gyakorlatot a középkori és kora újkori tárgyi emlékek felismerésére, azok bemutatására élőszóban és írásban. Megkerülhetetlen szakmai feladat a középkori Európa vallásosságának bemutatása és feldolgozása, tükröződése a mindennapi gondolkodásmódban, életviszonyokban és a kialakuló tudományosságban. Kiemelten érdemes foglalkozni a humanizmus és reneszánsz, majd a megszülető reformáció szellemi és társadalmi következményeivel. Ennek kapcsán törekedni kell arra, hogy a diákokban fejlődjön a beleérző képesség, hogy mind pontosabban legyenek képesek a kor viszonyainak gondolati rekonstruálására. Fontos, hogy a tanulók képesek legyenek ókori birodalmak, középkori keresztény királyságok, a későbbiekben létrejövő rendi, majd abszolutisztikus és végül az alkotmányos jellegű monarchiák összevetésére. Ugyancsak lényeges, hogy a tanév során feldolgozott államformák kapcsán ismerjék ezek általános jellemzőit és az egyedi vonásokat. Az anyag jó lehetőségeket kínál a változó társadalmi szerkezet és a hatalmi berendezkedés közötti kapcsolat többoldalú bemutatására, pl. a középkor egyes korszakaszaiban, a különböző földrajzi régiókban, valamint a kora újkor viszonyai között. Nagy jelentőséggel bír a folytonosság és változások összefüggéseinek feltárása és a kulturális, életmódbeli hatások máig nyúló felfedezése. A tanulók a tanév során ismerjék fel a kialakuló korstílusok (bizánci, gótikus, reneszánsz, barokk) jelentőségét és változásának jellemzőit, viszonyát az adott kor gondolkodásához, életviszonyaihoz. Értékeljék a tudományos megismerés fejlődését, az egyes tudományágakban elért eredmények jelentőségét. A magyar történelem tanulmányozása során a szaktanárok próbáljanak meg támaszkodni az általános iskolában megismert történetekre, illetve az ott megismert személyiségekről tanultakra. A tartalmak ebben a tanévben is jól szolgálhatják magyar és az egyetemes történelem szinkron szemléletének gyakoroltatását, az árnyaltabb korszakolást (pl. Hunyadiak kora, a három részre szakadt ország kora), a nemzeti önazonosság fejlesztését. Különösen fontosnak látszik, hogy a sorfordítónak tekinthető események több szempontú és alapos feldolgozására a korszerű tudományos eredmények, módszerek figyelembe vételével legyenek képesek. A tanév során feldolgozott tartalmak kapcsán a tanulók keressenek válaszokat a középkori Magyar Királyság virágzásának és hanyatlásának, majd bukásának okaira, hátterére. Készüljenek fel a tanulók írásművek készítésére történeti témákról, segédeszközök nélkül vagy azok felhasználásával, a középkor és a kora újkor témáiból, meghatározott terjedelemben (15–30 sor stb.). Vegyenek részt egyénileg vagy párban egy téma bemutatásának előkészítésében többféle módszer és eszköz (élőszó, térkép, kép, filmrészlet, tárgyak stb.) ötvözésével. Ismerkedjenek meg az induktív és deduktív érvelési technikák alkalmazásával szóban és írásban. Gyakorolják a tájékozódást kézikönyvekben, az ismeretterjesztő folyóiratok repertóriumaiban és az Internet valamely magyar nyelvű keresőprogramjában. Ennek kapcsán legyenek képesek jegyzetek felhasználásával egy-kétoldalas kiselőadás, könyvtári és internetes információkeresés,t készíteni, illetve tanári útmutatással, könyvek, folyóiratok felhasználásával kisebb (3–6 oldalas) tanulmányt írni. Javasolt óraszámok Témakörök A 2 óra/hét (74 óra) B 3 óra/hét (111 óra)

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes